b"\n_START_ARTICLE_\nThe Tall Ships' Races\n_START_PARAGRAPH_\nThe Tall Ships Races er en international langdistancekapsejlads for skole- og \xc3\xb8velsesskibe for sejl. Den har v\xc3\xa6ret arrangeret siden 1956. Den var tidligere kendt som Cutty Sark Tall Ships Races, idet den i perioden 1973 til 2003 blev sponsoreret af firmaet bag Cutty Sark Scotch Whisky, der har sejlskibet Cutty Sark som varem\xc3\xa6rke.  _NEWLINE_Sejladsen arrangeres af Sail Training International og holdes hvert \xc3\xa5r i europ\xc3\xa6isk farvand og best\xc3\xa5r typisk af to etaper p\xc3\xa5 flere hundrede s\xc3\xb8mil samt en mellemliggende venskabssejlads. _NEWLINE_Danmark har som s\xc3\xb8fartsnation tradition for at l\xc3\xa6gge havne til anl\xc3\xb8b af kapsejladsens skibskaravane. S\xc3\xa5ledes var Esbjerg m\xc3\xa5lhavn i 1993, 2001, 2014 og er igen v\xc3\xa6rter i 2018, mens Aarhus lagde havn til starten i 2007 og 2013 samt m\xc3\xa5l i 2019, og Aalborg var v\xc3\xa6rt i 1999, 2004 og 2010, 2015 og 2019. Ogs\xc3\xa5 Frederikshavn og K\xc3\xb8benhavn har v\xc3\xa6ret blandt de danske v\xc3\xa6rter."